Worcester F 80 Distinctiones

6 Adorare

Adorare. [Matt. 2:11]: *Et procidentes adoraverunt eum*. Boni cadunt in facie sua. Sicut dicitur in Apo. [7:11]: *Ceciderunt in conspectu throni in facies suas.* Mali cadent retrorsum. Vnde dicitur in Johanne [18:6]: *Abierunt retrorsum, et ceciderunt in terram*.

Primum cadunt in Christo et ante Christum tamquam subditi et deuoti, Psal. [44:6] Propterea *populi sub te cadent, in corda*. Item procidamus ante Deum. Tales sic cadentes adorant Christum secundum illud Matt. [4:10]: *Dominum Deum tuum adorabis*, etc. Scilicet, adoracione latrie verum cum solus Deus adorandus. Latria ad quam pertinent altaria, templa, sacrificia, que soli Deo sunt consecranda, dedicanda, offerenda; non quidem angelis, non apostolis, non martiribus, set Deo tantum[[1]](#footnote-1) ad honorem ipsorum. Sicut patet in Apoc. [22:9], vbi angelus dixit Iohanni illum *adora*, etc. Et in Actibus Apostolorum [14:11-14]: Paulus et Barnabas post sanatum claudum in Licaonia prohibuerunt se adorari. Et Mardocheus timuit[[2]](#footnote-2) adorare Aman superbum *ne Dei honorem transferret ad hominem* [Esth. 13:14]. Quid ergo est quod

/fol. 211rb/

Magi non Deum set puerum adorasse dicuntur, qui in natura humana secundum quam dicitur, puer non est factor set factus [Matt. 2:1-12]. Cum et Moyses mandet in lege *ne quis errore deceptus* adoret *ea que* fecit *Deus,* [Deut. 4:19]. Hoc dicitur silogistice, quod Deus est adorandus, set iste puer est Deus, ergo iste est adorandus.

¶ Et nam tanta est vnio personalis in ista hypostasi, ut in ipsa Deitate humanitas adorent, et econtrario, secundum illud Psal. [98:5]: *Adorate scabellum pedum* *eius* *quoniam* *sanctum est*.

¶ Adorantes Dominum oportet attendere tria: motiuum, modum, et comodum. Motiuum est duplex, scilicet opus creacionis et redempcionis.

¶ De primo, si quis redderet mihi membrum amissum, iuste adorem eum. Si Deus dedit mihi animam cum potenciis, corpus cum membris, mundum[[3]](#footnote-3) cum contentis. Ideo dicamus cum Psal. [94:6]: *Venite, adoremus, et procedamus* coram Domino quia ipse *fecit nos*; Apoc. 14[:7]: *Adorate eum qui fecit celum,* etc.

¶ De secundo, filius tenetur adorare patrem, set multo plus latro redemptorem, infirmus sanatorem; Exod. 4[:31]: *Audierunt* filii Israel, *quod* Dominus *respexisset affliccionem eorum, proni adorauerunt*. Sap. [16:28]: *oportet ad solem ortum adorare*. Luc. ultimo [24:52]: *Adorantes regressi sunt in Ierusalem cum gaudio*.

¶ Item, modus adorandi est duplex: vnus quo ad exteriorem gestum ut fiat reverenter: non ridendo, non confabulando, non distracte cogitando.[[4]](#footnote-4) 2 Esdr. vltimo [8:6], elevatis sursum manibus, procedentes in terram adorauerunt eum. Siue reuerencia debeatur[[5]](#footnote-5) beneficio, maxime ipsi Deo. Ioan. 9[:38], cecus illuminatus *ait, Credo, Domine, et procedens adorauit eum*. Matt. 4[:10]: *Dominum Deum tuum adorabis*.

¶ Secundus modus adorandi est quoad effectiuum interiorem vt scilicet Deus adoretur feruenter, non ficte, non tepide, Joan. 4[:24]: *Eos qui adorant[[6]](#footnote-6) eum, in spiritu et veritate* oportet *adorare*. Eccli. 35[:20]: *Qui adorat Deum in oblectacione suscipietur et* deprecacio *eius vsque ad nubes[[7]](#footnote-7)* penetrabit. Si manus accidens igni calesit. Multo magis cor accidens ad Deum, qui ignis vocatur, Psal. [95:9]: *Adorate Dominum in* aula, id est, in corde.

¶ Item, comodum adoracionis est duplex. Primum in presenti, impetracio[[8]](#footnote-8) peticiorum. Si egenus adorat potentem ut exaudiatur. Jer. 29[:12]: *Inuocabitis me, et ego exaudiam*. Exemplum in lepros, Matt. 8[:2]: *Leprosus ueniens adorabat eum*, etc.

Secundum, Hebr. [10:11], in futuro, scilicet, regio beatorum. Matt. 2[:11]: *Procidentes*

/f. 211va/

*adorauerunt eum.* Et sequitur, per aliam viam reuersi sunt in regionem suam. De qua Psal. [114:9]: *Placebo Domino in regione viuorum.*

¶ Adorari debet Christus propter tria que in eius incarnacione relucent. Propter[[9]](#footnote-9) eius potenciam quia maxime distancia sunt coniuncta ut deitas humanitati. Sapiencia quia maxime mirabilia sunt petefacta, ut, scilicet, factor fieret, virgo pareret. Bonitatem, quia summus fit vnus, fortis fit debilis, Deus fit homo. Ideo, propter primum adoretur cum reuerencia, Psal. [71:11]: *Adorabunt eum omnes reges terre*. Propter secundum adoretur cum prudencia, Ysai. [66:23]: *Veniet omnis caro ut adoret*, etc*.* Propter tercium adoretur cum deuocione, [2] Paral. [23:30]: *Incuruato genu adorauerunt*.

1. tantum ] written above. [↑](#footnote-ref-1)
2. timuit ] F 128, Lambeth *om*. F 80. [↑](#footnote-ref-2)
3. mundum ] F 128, Lambeth *corr.* modum F 80. [↑](#footnote-ref-3)
4. cogitando ] F 128, Lambeth *corr*. confabulando F 80. [↑](#footnote-ref-4)
5. debeatur ] *add*. ~~officio~~. [↑](#footnote-ref-5)
6. adorant ] *add.* ~~eos~~. [↑](#footnote-ref-6)
7. nubes ] F 128, Lambeth *om.* F 80. [↑](#footnote-ref-7)
8. impetracio ] *add*. ~~peccatorum~~. [↑](#footnote-ref-8)
9. Propter eius potenciam ] F 128 *om*. F 80, Lambeth. [↑](#footnote-ref-9)